Il-Kunsill Ewropew u l-Kunsill tal-Unjoni Ewropea qed jorganizzaw Jum għall-Pubbliku fil-Bini Justus Lipsius (rue de la Loi 175, Brussell), il-kwartieri ġenerali taż-żewġ istituzzjonijiet fid-9 ta' Mejju mill-10:00 sal-17:00. Żjarat bil-gwida tal-bini Membri tal-persunal ser jiggwidaw lill-viżitaturi madwar is-swali tal-laqgħat fejn il-kapijiet ta' stat u ta' gvern u l-ministri jiltaqgħu għas-summits Ewropej u l-laqgħat tal-Kunsill. Iż-żjarat ser ikunu organizzati matul il-jum bil-Franċiż, l-Olandiż, il-Ġermaniż u l-Ingliż. "L-Ewropa tul il-ġenerazzjonijiet" - laqgħa wiċċ imb' wiċċ Biex jitfakkar il-65 anniversarju tad-Dikjarazzjoni ta' Schuman tad-9 ta' Mejju 1950, il-Kunsill qed jorganizza avveniment transġenerazzjonali li jlaqqa' flimkien żgħażagħ Ewropej u eks kollegi jew membri tal-familji tal-fundaturi tal-UE - opportunità unika għall-ġenerazzjoni żagħżugħa biex titgħallem kif dawk il-personalitajiet prominenti sawru l-Unjoni u jiskopru aktar dwar x'kien għaddej minn wara l-kwinti fil-ġranet inizjali tal-bini ta' Ewropa magħquda. Il-mistednin u l-kelliema ser jinkludu: Maria Romana De Gasperi (bint Alcide de Gasperi, eks Prim Ministru tal-Italja), Antoinette Spaak (bint Paul-Henri Spaak, eks Prim Ministru tal-Belġju), Paul Collowald (ġurnalist li ħadem ma' Robert Schuman u Jean Monnet), Jean-Marie Pelt (eks segretarju privat ta' Robert Schuman), Jacques-René Rabier (kap tal-kabinett ta' Jean Monnet), Clemens Coudenhove-Kalergi (il-proneputi ta' Richard niklaus Coudenhove-Kalergi, fundatur tal-Moviment Pan-Ewropew), Gabriel Fragnière (filosofu u għalliem Żvizzeru, u ħabib ta' Hendrik Brugmans), Victoria Martín de la Torre (awtriċi ta' "Europe, a leap into the unknown"). L-avveniment ser jibda fis- fil-Bini Justus Lipsius u jista' jiġi segwit f'xandira diretta fuq is-sit web tagħna Konferenzi stampa u avvenimenti pubbliċi permezz tal-video-streaming Fajls tal-filmat f'format li jista' jixxandar ser ikunu disponibbli wara l-avveniment. Stands ta' informazzjoni u attivitajiet Ser ikun hemm diversi stands li joffru informazzjoni u dokumentazzjoni għall-qarrejja kollha u li ser jospitaw għadd ta' attivitajiet: stands ta' informazzjoni mill-unitajiet tal-iżvilupp u l-ħarsien tal-ambjent tas-Segretarjat tal-Kunsill, flimkien maż-żewġ missjonijiet tal-UE fil-Mali, li juru s-suġġett tal-iżvilupp. stands li jirrappreżentaw il-Bank Ċentrali Ewropew (BĊE), il-Bank Ewropew tal-Investiment (BEI), il-Presidenza Latvjana u l-Presidenza Lussemburgiża futura tal-Kunsill, eċċ. wirjiet ta' żfin tradizzjonali Latvjan matul il-jum. rokna għat-tfal u kwiżż dwar l-Ewropa biex jinvolvu b'mod attiv lill-viżitaturi sabiex isiru jafu aktar dwar l-Ewropa Il-Jum għall-Pubbliku ser ikun ukoll fuq is-siti tal-mezzi ta' komunikazzjoni soċjali. Il-viżitaturi jistgħu jużaw il-hashtag fuq diversi netwerks tal-mezzi ta' komunikazzjoni soċjali biex jipparteċipaw fil-konverżazzjoni u jikkondividu l-ħsibijiet tagħhom jew ir-ritratti Instagram tagħhom tal-ġurnata. Jum għall-Pubbliku fil-Kunsill - 9 ta' Mejju